b'\n_START_ARTICLE_\nPresnovni sindrom\n_START_PARAGRAPH_\nPresnovni ali metaboli\xc4\x8dni sindrom je v medicini skupek povezanih klini\xc4\x8dnih in presnovnih dejavnikov tveganja, ki pomembno pove\xc4\x8dujejo tveganje za sladkorno bolezen, sr\xc4\x8dno-\xc5\xbeilne bolezni in umrljivost. Zanj je zna\xc4\x8dilna kombinacija najmanj treh od na\xc5\xa1tetih stanj: abdominalna debelost (kopi\xc4\x8denje ma\xc5\xa1\xc4\x8devja v trebu\xc5\xa1ni votlini), hipertrigliceridemija (povi\xc5\xa1ana raven dolo\xc4\x8denih ma\xc5\xa1\xc4\x8dob v krvi), nizka raven HDL, povi\xc5\xa1an krvni tlak (hipertenzija) in visoka raven plazemske glukoze na te\xc5\xa1\xc4\x8de.\n_START_SECTION_\nPoimenovanje\n_START_PARAGRAPH_\nPoimenovanje presnovnega oz. metaboli\xc4\x8dnega (tudi metabolnega) sindroma v literaturi ni enotno. Zanj se uporabljajo tudi druga imena, kot so sindrom neodzivnosti na inzulin, sindrom X, polimetabolni sindrom in presnovni sr\xc4\x8dno\xc5\xbeilni sindrom.\n_START_SECTION_\nEpidemiologija\n_START_PARAGRAPH_\nV razvitem svetu postaja presnovni sindrom eden pomembnej\xc5\xa1ih zdravstvenih problemov. Njegova raz\xc5\xa1irjenost na primer v ZDA se ocenjuje na pribli\xc5\xbeno 25\xc2\xa0%. Zaradi staranja prebivalstva in vse ve\xc4\x8dje prisotnosti debelosti \xc5\xbee med mladostniki se pri\xc4\x8dakuje, da se bo njegova raz\xc5\xa1irjenost a \xc5\xa1e pove\xc4\x8dala. Podatki o pojavnosti presnovnega sindroma med prebivalstvom v Sloveniji niso na voljo, je pa znano, da je raz\xc5\xa1irjenost posameznih komponent presnovnega sindroma sorazmerno visoka med splo\xc5\xa1no odraslo populacijo v Sloveniji. Prevalenca centralnega tipa debelosti pri bolnikih, ki so obiskali osebnega izbranega zdravnika, je 50\xc2\xa0% za \xc5\xbeenske in 33,5\xc2\xa0% za mo\xc5\xa1ke. V prese\xc4\x8dni epidemiolo\xc5\xa1ki raziskavi z anketnimi vpra\xc5\xa1alniki v letu 2008 so ugotovili, da je bilo v populaciji glede na samoporo\xc4\x8danje 27,8\xc2\xa0% oseb z \xc5\xbee znano arterijsko hipertenzijo, zdravila proti povi\xc5\xa1anem krvnem tlaku je prejemalo 24,9\xc2\xa0% anketiranih ljudi. Hiperholesterolemijo je imelo ugotovljeno 24,5\xc2\xa0% anketiranih, zdravila za zni\xc5\xbeevanje holesterola pa je v zadnjem tednu jemalo 12,2\xc2\xa0% anketirancev. Sladkorno bolezen, ne glede na tip, je samoporo\xc4\x8dalo 6,9\xc2\xa0% anketiranih. Prekomerno telesno te\xc5\xbeo (ITM od 25 do 29,9) je imelo 42\xc2\xa0%, debelost (ITM > 30) pa 17,9% preiskovane populacije.\n_START_SECTION_\nZdravljenje\n_START_PARAGRAPH_\nVzro\xc4\x8dnega zdravljenja ni pri presnovnem sindromu ni. Najuspe\xc5\xa1nej\xc5\xa1i ukrepi so huj\xc5\xa1anje, telesna dejavnost in zdrava prehrana, ki zmanj\xc5\xa1ajo tveganje za nastanek sr\xc4\x8dno-\xc5\xbeilnih bolezni, prepre\xc4\x8dijo ali celo ozdravijo bolezni, ki so sestavni del presnovnega sindroma. Pri bolj ogro\xc5\xbeenih se uvedejo zdravila zdravljenje povi\xc5\xa1anega krvnega tlaka, hiperlipidemije in/ali sladkorne bolezni tipa 2.'